# Anaïs Nin

### De Viquipèdia

Anaïs Nin

Anaïs Nin (Neuilly, 21 de febrer de 1903 - Los Angeles, 14 de gener de 1977) va ser una escriptora franco-americana d'ascendència cubano-catalana i danesa coneguda pels seus diaris, que va escriure des dels dotze anys i que comprenen un període de quaranta anys. La versió no censurada dels seus diaris només es va publicar després de la seua mort i la del seu espòs.

Va nàixer a Neuilly-sur-Seine després de la separació dels seus pares. Sa mare va traslladar-se tot seguit a Nova York amb la seua filla i dos fills més. Sent una adolescent, Anaïs Nin va deixar l'escola i va començar a treballar com a maniquí. L'any 1923, va casar-se amb Hugh Parker Guiler. L'any següent s'instal·len a París on Guiler va proseguir la seua carrera bancària. Nin se submergeix en l'escriptura, en col·laboració amb altres autors com ara D.H. Lawrence. Va explorar també el terreny de la psicoteràpia, estudiant principalment amb Otto Rank, un deixeble de Jung.

És també apreciada per les seues obres eròtiques. Abans que ella, molt poques dones s'havien endinsat en aquest terreny literari. Nin, enfrontada en els anys 1940 a seriosos problemes financers, redacta les novel·les del Delta de Venus per un dòlar la pàgina. El seu estil, escandalosament explícit per a la seua època, posa l'accent particularment sobre la bisexualitat femenina, orientació sexual vers la que la mateixa Nin era molt tolerant.

Nin va ser amiga i amant de moltes figures literàries importants, com ara Henry Miller, Antonin Artaud, Edmund Wilson, Gore Vidal, James Agee i Lawrence Durrell.

El seu apassionat affair i amistat amb Miller, i la seua esposa, June, va influir notablement sobre Nin com a dona i com a escriptora. L'any 1990 Philip Kaufman va dirigir una pel·lícula basada en la seua novel·la Henry & June, del seu The Journal of Love — The Unexpurgated Diary of Anaïs Nin 1931-1932, amb Maria de Medeiros com Nin, Fred Ward com Henry Miller, i Uma Thurman com June.

Nin mantenia també, una relació incestuosa amb son pare des de molt curta edat. De fet, en moltes de les seues novel·les es fa palesa aquesta fascinació per son pare el pianista Joaquim Nin, pel qual va sentir una profunda passió.

L'any 1973 va rebre el doctorat honoris causa del Philadelphia College of Art. Va ser elegida per a l'Institut Nacional de les Arts i les Lletres en 1974. Va morir de càncer a Los Angeles, Califòrnia, el 14 de gener de 1977. El seu cos va ser incinerat i les seues cendres escampades en la badia de Santa Monica.

## [edita] Enllaços externs

- Lloc web dedicat a Anaïs Nin (anglès)

Obtingut de "http://ca.wikipedia.org../../../a/n/a/Ana%C3%AFs_Nin_4e52.html"

Categories: Escriptors francesos | Escriptors en francès | Escriptors nord-americans | Escriptors en anglès

##### Views

- Article
- Discussió
- Revisió actual

##### Cerca

##### En altres llengües

- Dansk
- Deutsch
- Ελληνικά
- English
- Español
- Suomi
- Français
- Hrvatski
- Bahasa Indonesia
- Ido
- Italiano
- Nederlands
- Occitan
- Polski
- Português
- Srpskohrvatski / Српскохрватски
- Svenska
- Türkçe
- Volapük